Karlmaður á fimmtugsaldri, sem lögreglan skaut og særði á Egilsstöðum í ágúst, hefur verið ákærður fyrir tvær tilraunir til manndráps, brot í nánu sambandi og vopnalagabrot. Í ákærunni kemur fram að tveir drengir flúðu undan byssumanninum og földu sig í skógi eftir að hann beindi hlaðinni haglabyssu að þeim. Byssumaðurinn er sagður hafa ætlað sér að bana föður þeirra.
Í ákærunni er tekið fram að maðurinn hafi verið undir áhrifum áfengis þetta kvöld. Hann er meðal annars ákærður fyrir brot í nánu sambandi en hann er sagður hafa hafa hótað sambýliskonu sinni með því að beina skammbyssu að henni.
Hann er síðan ákærður fyrir tilraun til manndráps, húsbrot, eignaspjöll og vopnalagabrot. Hann er sagður hafa ruðst inn í íbúðarhús við Dalsel, vopnaður hlaðinni haglabyssu og hlaðinni skammbyssu með þeim ásetningi að bana húsráðanda. Samkvæmt ákæru hitti hann ekki húsráðanda fyrir þar sem hann hafði yfirgefið húsið skömmu áður.
Byssumaðurinn er sagður hafa skotið þremur skotum úr haglabyssunni innandyra og tveimur skotum úr skammbyssunni. Hann er sömuleiðis sagður hafa skotið þremur skotum úr haglabyssunni á tvo bíla og sex skotum úr skammbyssunni á annan bílinn.
Manninum er einnig gefið að sök að hafa hótað tveimur drengjum í verki með því að beina hlaðinni haglabyssu að þeim þar sem þeir sátu í sófa á heimili sínu við Dalsel. Drengirnir eru sagðir hafa brugðist við með því að flýja út um dyr og síðan inn í nærliggjandi skóg.
Hann er síðan ákærður fyrir tilraun til manndráps og brot gegn valdstjórninni. Í ákærunni er hann sagður hafa skotið þremur skotum úr haglabyssu að tveimur lögreglumönnum sem voru í vari við bíl. Í ákærunni er hann einnig sagður hafa gengið að lögreglubíl og ógnað þar lögreglumanni með hlaðinni haglabyssu .
Drengirnir tveir og faðir þeirra krefja byssumanninn um tæpar átta milljónir í skaða-og misakbætur. Sambýliskona byssumannsins krefur hann um eina og hálfa milljón.
Lögregla skaut manninn í kviðinn og gekkst hann undir aðgerð á Landspítalanum. Í yfirlýsingu kom fram að lögreglan taldi sig hafa fylgt eðlilegu verklagi en lögregluþjónar sem komu að aðgerðinni þáðu sálræna aðstoð.